Hér geturðu sótt um í fagdeild. Ertu í vafa hvort þú sért nú þegar með fagdeildaraðild? Á mínum síðum getur þú séð hvaða fagdeildum þú tilheyrir samkvæmt gögnum félagsins.
Fagdeild..... vinnur að framgangi hjúkrunar á viðkomandi sérsviði í samvinnu við fagsvið Fíh og er stjórn Félags íslenskra hjúkrunarfræðinga og nefndum til ráðgjafar um málefni á sérsviði fagdeildar (sbr. lög Fíh, 16.gr. Fagdeildir).
Hjúkrunarfræðingar í Félagi íslenskra hjúkrunarfræðinga sem starfa eða hafa starfað á viðkomandi sérsviði og/eða hafa sérfræðingsleyfi eða viðbótarmenntun á viðkomandi sérsviði geta orðið aðilar að fagdeild. Óskað er aðildar til stjórnar fagdeildar.
Í stjórn fagdeildar er a.m.k. einn stjórnarmaður með viðbótar- eða framhaldsnám á sérsviði fagdeildar.
Fagdeild skal setja sér stefnu í hjúkrunar- og heilbrigðismálum á sérsviði fagdeildar. Sviðstjóra fagsviðs Fíh skal kynnt stefnan. Endurskoða skal stefnuna reglulega.
Fagdeild skal skila skýrslu um starfsemi sína til sviðstjóra fagsviðs Fíh fyrir lok marsmánaðar ár hvert.
Fyrirhuguð fagdeild setur sér starfsreglur sem eru byggðar á starfsreglum fagdeilda Fíh sem stjórn Fíh hefur samþykkt.
Samþykki aðalfundur stofnun fyrirhugaðrar fagdeildar skal senda skriflega staðfestingu þar um til þess aðila sem sendi inn beiðni um stofnun viðkomandi fagdeildar.
Fagdeild vinnur að framgangi hjúkrunar á viðkomandi sérsviði í samvinnu við fagsvið Fíh og skal m.a. vera stjórn Fíh og nefndum til ráðgjafar (sbr. 16. gr. laga Fíh).
Nánari markmið og stefna fagdeildar í hjúkrunar og heilbrigðismálum skal koma fram í starfsreglum hennar.
Sviðstjóri fagsviðs Fíh boðar til fundar með formönnum fagdeilda a.m.k. tvisvar á ári. Skal þar vera vettvangur umræðna, samræmingar og upplýsingamiðlunar milli fagdeilda og fagsviðs Fíh.
Stjórn fagdeildar skal tilkynna sviðstjóra fagsviðs Fíh um nýkjörna stjórn hennar svo og allar breytingar sem verða á henni á kjörtímabilinu.
Fagdeild er hægt að leggja niður sé það samþykkt af ¾ hluta greiddra atkvæða á aðalfundi fagdeildar.
Skili fagdeild ekki ársskýrslu til stjórnar Fíh tvö ár í röð getur aðalfundur félagsins ákveðið að leggja hana niður.
Innifalið er fundarsalur, skjávarpi, tölva og búnaður til fjarfunda, einnig kaffi, te og mjólk. Leiðbeiningar um notkun tækja á skrifstofutíma.
Allir formenn fagdeilda fá netfang sem tengt er viðkomandi fagdeild og endar á @hjukrun.is. Til þess að það virki þarf að tilkynna skrifstofu félagsins um formannaskipti og netföng þeirra, svo hægt sé að tengja það innan @hjukrun.is
Prentun límmiða og félagalista fyrir fagdeildir. Límmiða þarf að panta með að minnsta kosti þriggja daga fyrirvara.
Tekið er við umsóknum um inngöngu í fagdeild og áframsent til formanns viðkomandi fagdeildar. Þegar búið er að samþykkja nýja félaga eru þeir færðir í félagaskrá.
Aðstoð við ljósritun á fréttabréfi og öðrum bæklingum í lit. Beiðni um aðstoð þarf að berast með nokkra daga fyrirvara.
Fagdeild getur sótt árlega um styrk til Fíh að upphæð 300 þúsund kr. Styrknum má ráðstafa til innlendra og erlendra verkefna.
Ný fagdeild sem bíður eftir samþykki fyrir stofnun getur sótt um stofnstyrk með fyrirvara um samþykki aðalfundar. Stofnstyrkur er 100 þúsund krónur.
Umsókn um styrk skal berast til sviðstjóra fagsviðs Fíh fyrir 15. janúar ár hvert. (umsóknareyðublað) nema þegar um er að ræða deildir sem stofnaðar eru á árinu. Þær deildir geta sótt um styrkinn við stofnun deildarinnar.
Sviðstjóri fagsviðs Fíh fer yfir umsóknina og ákvarðar úthlutun í febrúar á hverju ári í samráði við stjórn og í samræmi við fjárhagsáætlun félagsins.
Hægt er að sækja um styrk til ákveðinna tímabundinna verkefna sem að öllu jöfnu eru ekki hluti af starfsemi fagdeildar, til dæmis vegna stjórnarsetu í stjórn erlendra samtaka eða vegna átaksverkefnis.
Hver fagdeild getur fengið í viðbótarstyrk að hámarki 200 þúsund krónur á ári. Til viðbótarstyrkja er samtals varið að hámarki 1.5 miljón króna á ári.
Umsóknum um viðbótarstyrk skal skila skriflega til stjórnar Fíh fyrir 15. apríl og 15. nóvember ár hvert. (umsóknareyðublað)
Eigi fagdeild meira en 500 þúsund krónur í eigið fé í lok síðasta starfsárs á hún ekki kost á viðbótarstyrk.
Einungis er hægt að sækja um viðbótarstyrk ef nýttur hefur verið að fullu árlegur styrkur til fagdeildar síðasta starfsár.